Pozdravljeni, sem Matt Cutts, inženir pri podjetju Google
in rad bi vam pojasnil, kako poteka iskanje v spletu.
Najprej naj poudarim, da iskanje v Googlu pravzaprav ni iskanje v spletu, temveč iskanje v kazalu spleta.
Oziroma tolikšnem delu spleta, kot smo ga lahko našli.
Iskanje poteka s programi, imenovanimi »pajki«. Ti najprej prenesejo le nekaj spletnih
strani, nato sledijo povezavam na njih, ki jih vodijo k novim stranem z novimi
povezavami, ki spet vodijo k novim stranem in tako dalje, dokler ne
indeksirajo velikega dela spleta – milijarde strani v tisočih napravah.
Denimo, da me zanima, kako hitro teče gepard: v vrstico za iskanje bi
vtipkal »gepard, hitrost teka« in pritisnil Enter. Iskalnik preišče indeks, da bi
našel vse strani s temi pogoji iskanja. Možnih rezultatov je več sto tisoč.
Kako se Google odloči, kateri dokumenti me res zanimajo? Postavi več kot 200
vprašanj. Na primer, koliko krat se na neki strani pojavijo ključne besede. Se
pojavijo v naslovu, v URL-ju, poleg njega? So na strani tudi sinonimi zanje?
Je stran del kakovostnega spletnega mesta ali je slaba? Je njena vsebina vsiljena?
Kakšna je njena uvrstitev PageRank? To sta iznašla naša ustanovitelja Larry Page
in Sergey Brin. Pomembnost spletne strani določi z oceno, koliko zunanjih
povezav vodi do nje in kako pomembne so. Vse našteto povežemo za splošno
oceno strani in vam rezultate iskanja pošljemo sekundo zatem, ko ste vnesli
poizvedbo. Pri Googlu si prizadevamo zagotoviti uporabne, nepristranske
rezultate in to jemljemo zelo resno. Za uvrstitev strani v indeks nikoli ne prejmemo
plačila, prav tako ne za boljšo uvrstitev ali pogostejše posodobitve. Oglejmo si
rezultate iskanja. Vsak ima naslov, URL in delček besedila, ki mi pomaga presoditi,
ali je to stran, ki jo iščem. Prikazane so tudi povezave s podobnimi stranmi, Googlova
najnovejša shranjena različica strani in sorodni rezultati za ogled drugič.
Včasih so ob desni strani in na vrhu tudi oglasi. Tudi oglaševanja se lotevamo zelo odgovorno.
Zavzemamo se, da bi ponudnike predstavili najboljšim morebitnim kupcem,
tem pa posredovali le tiste oglase, ki jih res zanimajo. Zelo pozorno razlikujemo
med vašimi oglasi in običajnimi rezultati iskanja. Oglasov ne prikažemo,
če ne najdemo takšnih, ki bi vam bili v pomoč pri iskanju informacij –
v mojem primeru je to hitrost geparda, ki teče hitreje kot 95 km/h. Hvala,
ker ste mi prisluhnili. Upam, da vam je Google zdaj bolj razumljiv.